พาณิชย์ เปิดตัวโครงการ อาหารไทยต้อง Thai SELECT รองรับนโยบาย ครัวไทยสู่ครัวโลก ของรัฐบาล
พาณิชย์ เปิดตัวโครงการ อาหารไทยต้อง Thai SELECT รองรับนโยบาย ครัวไทยสู่ครัวโลก ของรัฐบาล หวังส่งเสริมธุรกิจร้านอาหารไทยให้เป็นที่รู้จัก ตั้งเป้าหมายผลักดันให้ได้ 1,000 ร้านภายในปีนี้

 นายสนธิรัตน์ สนธิจิรวงศ์ รัฐมนตรีว่าการกระทรวงพาณิชย์ กล่าวภายหลังเป็นประธานเปิดโครงการ “อาหารไทยต้อง Thai SELECT” ว่า กระทรวงพาณิชย์มีนโยบายสนับสนุนเศรษฐกิจของประเทศไปสู่ภาคบริการมากขึ้น รวมทั้งให้ความสำคัญในการขับเคลื่อนนโยบายครัวไทยสู่ครัวโลก ซึ่งที่ผ่านมาได้มีการส่งเสริมผู้ประกอบธุรกิจร้านอาหารไทยให้ใส่ใจในด้านการบริการ รสชาติและความมีคุณภาพ โดยกำหนดให้มีตราสัญลักษณ์ Thai SELECT ขึ้น เพื่อสร้างการจดจำและเป็นสัญลักษณ์ที่  การันตีถึงคุณภาพมาตรฐานของอาหารไทย โดยได้มอบหมายให้กรมพัฒนาธุรกิจการค้าบูรณาการการทำงานร่วมกับหน่วยงานที่เกี่ยวข้องส่งเสริมและขับเคลื่อนธุรกิจบริการไทย โดยเฉพาะธุรกิจร้านอาหารไทยและต่อยอดตราสัญลักษณ์ Thai SELECT ซึ่งใช้รับรองมาตรฐานคุณภาพร้านอาหารไทยในต่างประเทศ ที่ได้รับความเชื่อมั่นจากผู้บริโภค ทั้งนี้ปัจจุบันมีร้านอาหารไทยในประเทศที่ได้ผ่านการพิจารณาจากคณะกรรมการแล้ว 500 ร้าน ครอบคลุมทั้ง 77 จังหวัดทั่วประเทศ ซึ่งกระทรวงฯได้ตั้งเป้าจะผลักดันให้มีร้านอาหารไทยเข้าร่วมไม่ต่ำกว่า 1,000 ร้านภายในปีนี้ ส่วนร้านอาหาร Thai Select ในต่างประเทศปัจจุบันมีทั้งสิ้นประมาณ 1,300 ร้าน สำหรับการจัดทำโครงการดังกล่าว คาดว่า จะช่วยผลักดันรายได้ให้กับร้านอาหารไทยในประเทศเติบโตขึ้นจากเดิมและสร้างรายได้สะพัดไม่ต่ำกว่า 10,000 ล้านบาทต่อปี

สำหรับร้านอาหารไทยที่ติดตราสัญลักษณ์ Thai SELECT จะต้องเป็นร้านอาหารที่มีรายการอาหารไทยไม่น้อยกว่าร้อยละ 80 ของรายการอาหารทั้งหมด มีมาตรฐานวิธีการปรุงตามแบบฉบับอาหารไทย ใช้วัตถุดิบและเครื่องปรุงอาหารของไทย รวมถึงมีการตกแต่งบรรยากาศร้านที่มีกลิ่นไอของความเป็นไทย นอกจากนี้ มีแผนที่จะโปรโมทเพื่อสร้างการรับรู้ผ่านกลุ่มนักท่องเที่ยวที่นิยมเดินทางมาเที่ยวประเทศไทยเพิ่มเติมด้วย